‘હલીકૉબેક્ટર’ દ્વારા ફેલાતા ચેપનું સૌથી ગંભીર પરિણામ એ છે કે, પેટ તથા આંતરડાંની આસપાસ આવેલા કોષો મરી જાય છે. (જેને મેડીકલ ભાષામાં ‘ઓપોષ્ટોસીસ’ કહેવાય છે) કારણ કે ‘હેલીકૉબેક્ટર’ દ્વારા એમોનિયા (વાયુ) અને પ્રાણવાયુના અણુભાર જેવા નુકસાનકારક પદાર્થને પેટ તથા આંતરડાંની આજુબાજુના વિસ્તારમાં મુક્ત કરવામાં આવે છે. વળી, આ કોષોનો નાશ થવાને લીધે બીજાં કોષો ઝડપથી વિભાજિત થવા લાગે છે કે જેથી કરીને શરીરમાં આ કોષોની કુલ સંખ્યા જળવાઇ રહે (આ પ્રક્રિયાને મેડીકલ ભાષામાં ‘હાઇપરપ્રોલીફરેશન’ કહેવાય છે), વિભાજન બાદ નિર્માણ થયેલા નવજાત કોષો શરીરમાં સતત ટકી રહે છે. જો ‘હાઇપરપ્રોલીફરેશન’ની પ્રક્રિયા લાંબો સમય ચાલુ રહે તો અંતે અસામાન્ય કોષોનો સમુહ બની જાય છે જેના પરિણામે વ્યક્તિને કેન્સર થાય છે. હવે તમે કહેશો કે ‘હેલીકૉબેક્ટર’ આપણા માટે હાનિકર્તા છે એ તો સમજ્યા પણ આ બધી માથાકૂટથી બચવાનો ઉપાય શું? વાસ્તવમાં, આને માટે સૌથી પ્રથમ પગલું એટલે ‘રોગનિદાન’ રક્તપરીક્ષણ તથા ‘બાયોપ્સી’ ટેસ્ટ દ્વારા આનુ નિદાન થઇ શકે છે.